Útgefandi götublaðsins National Enquirer keypti réttinn á að birta ásakanir Playboy-fyrirsætu um kynferðislegt samband við Trump . Blaðið ætlaði sér hins vegar aldrei að birta þær heldur að hlífa framboði Trump við skaðlegri umfjöllun . Vísir / Getty Bandarískir saksóknarar greindu frá því að útgefandi götublaða sem er náinn bandamaður Donalds Trump forseta hefði gengist við því að hafa greitt Playboy-fyrirsætu fyrir að þegja um kynferðislegt samband þeirra . Það hefði hann gert til þess að verja forsetaframboð Trump . American Media Incorporated er móðurfélag götublaðsins National Enquirer . Útgefandi þess er David J. Pecker sem hefur verið vinur og stuðningsmaður forsetans til fjölda ára . Pecker hefur játað að hafa keypt sögu Karen McDougal , Playboy-fyrirsætunnar , til að tryggja að hún „ birti ekki skaðlegar ásakanir um frambjóðandann “ . Blaðið birti aldrei frétt um ásakanir hennar þrátt fyrir að hafa greitt 150.000 dollara fyrir útgáfuréttinn á þeim . Fréttirnar um samvinnu Pecker við saksóknara í New York bárust á sama tíma og Michael Cohen , fyrrverandi lögmaður Trump , var dæmdur í þriggja ára fangelsi í New York . Cohen hefur bendlað Trump sjálfan við brot á kosningalögum . Játaði hann sig sekan um brot á kosningalögum , skattsvik og að hafa logið að þingnefnd um viðskipti í Rússlandi . Lögmaðurinn segir Trump hafa gefið skipanir um ólöglegar greiðslur til að þagga niður í Stephanie Clifford , klámmyndaleikkonu sem er betur þekkt undir sviðsnafninu Stormy Daniels . Greiðslurnar hefðu verið tilraun til að hylma yfir „ sóðalegar gjörðir “ forsetans . Bar hann því við að hann hefði verið blindaður af tryggð við Trump . David J. Pecker , útgefandi National Enquirer og vinur Trump forseta . Blaðið er sagt hafa stunda það lengi að kaupa útgáfurétt á frásögnum fólks til þess að hjálpa vildarvinum Pecker . Vísir / Getty Vinna með saksóknurunum Cohen er sagður hafa ætlað að endurgreiða AMI fyrir greiðsluna til McDougal . Greiðslan var sögð vegna „ ráðgjafarþjónustu “ . Pecker samþykki greiðsluna í fyrstu en er síðar sagður hafa sagt Cohen að hætta við og eyða öllum skjölum um hana . AMI kom einnig nálægt því þegar þögn Clifford keypt . Pecker lét Cohen vita af því að Clifford reyndi að selja sögu sína götublöðunum . Saksóknararnir tilkynntu í gær að þeir hefðu náð sátt við AMI um að það veitti rannsókninni samvinnu gegn því að sleppa við ákæru . Fyrirtækið þurfti jafnframt að fallast á að kenna starfsmönnum sínum kosningalög og að ráða lögfræðing til að fara yfir samninga sem gætu tengst því að greiða fyrir fréttir um stjórnmálaframbjóðendur , að því er segir í frétt New York Times . Rannsóknin á Cohen er í höndum ríkissaksóknara í New York . Saksóknarar Roberts Mueller , sérstaka rannsakandans sem stýrir rannsókninni á meintu samráði framboðs Trump við Rússa , vísaði málinu þangað fyrr á þessu ári . Þrátt fyrir að upplýsingarnar frá AMI veiti frekari vísbendingar um að Trump hafi sjálfur brotið lög er talið ólíklegt að forsetinn verði ákærður vegna þess . Dómsmálaráðuneytið hefur talið að ekki sé hægt að ákæra forseta á meðan hann er í embætti . Saksóknarar birtu minnisblöð sem varpa frekara ljósi á upplýsingar sem þeir hafa um fyrrverandi kosningastjóra og lögmann Trump Bandaríkjaforseta .